নীতি আয়োগকী গবর্নিং কাউন্সিলগী মঙাশুবা মীফমদা প্রধান মন্ত্রীগী হৌদোক ৱারোল

প্রধান মন্ত্রী শ্রী নরেন্দ্র মোদীনা ঙসি নই দিল্লীগী রাস্ত্রপতি ভবনগী কলচরেল সেন্তরদা নীতি আয়োগকী গবর্নিং বোদীগী মঙাশুবা মীফম হৌদোক্লদুনা ৱা ঙাংখ্রে। জম্মু অমসুং কশ্মীরগী রাজ্যপাল, মুখ্য মন্ত্রীশিং, অন্দমান অমসুং নিকোবরগী লেফতনেন্ত গবর্নর অমসুং অতোপ্পা মীহুৎশিংবু তরাম্না ওক্লদুনা সবকা সাথ, সবকা বিকাস, সবকা বিশ্বাসকী মন্ত্র মপুং ফাহনবদা নীতি আয়োগনা মরুওইবা থৌদাং লৌরি হায়না প্রধান মন্ত্রীনা নৌহৌননা নীংশিংখি। হন্দক পাংথোকখিবা মীখল অদু মালেমগী খ্বাইদগী চাউবা দেমোক্রেসীগী এক্সরসাইজনি হায়না ফোংদোক্লদুনা প্রধান মন্ত্রীনা মীপুম খুদিংমকপু ভারতকী চাউখৎ থৌরাংগীদমক থবক তৌবগী মতম ওইরে হায়না ফোংদোকখি। মহাক্না লাইরবা, থবক ফংদবা, ইকং, ইচাউ, পোল্লুসন, শেঞ্জা-থুমজা অমদি হিংশানচিংবশিং অমত্তা ওইনা থেংননবা ৱাফম থমখি। প্লেৎফোর্ম অসিদা লৈরিবা মীপুম খুদিংমক্না ২০২২ ফাওবদা অনৌবা ভারত অমা ফংনবগী অমত্তা ওইবা পান্দম অমা লৈরি হায়না প্রধান মন্ত্রীনা ফোংদোকখি। মহাক্না স্বচ্ছ ভারত অভিয়ান অমসুং প্রধান মন্ত্রী অৱাস য়োজনাবু কেন্দ্র অমসুং রাজ্যশিং পুল্লগা পাংথোক্নবা ৱাফম থমখি। ভারতকী মীওই খুদিংদা এম্পাৱরমেন্ত অমসুং ইজ ওফ লিবিং ফংহনগদবনি হায়না প্রধান মন্ত্রীনা ফোংদোকখি। মহাত্মা গান্ধীগী ১৫০শুবা মপোক কুমওনগীদমক পান্দম থম্লে, মদু ওক্তোবর ২ ফাওবদা মপুং ফানা পাংথোক্কদবনি, অমদি ২০২২দা পাংথোক্কদৌরিবা নীং তম্বগী ৭৫শুবা চহী পালনগী পান্দম অদুগীদমক পুকচেল শেংনা থবক তৌগদবনি হায়না মহাক্না হায়খি। শ্রী নরেন্দ্র মোদীনা হায়খি মদুদি ২০২৪ ফাওবদা ভারতপু ৫ ত্রিলিয়ল দোল্লর ইকোনোমী ওইহন্নবা পান্দম অসি শিংননীংঙাইনি, অদুবু শোয়দনা ফংবা ঙমগনি। রাজ্যশিংনা মখোয়গী মরুওইবা থৌদাংশিং অদু খঙগদবনি অমদি জিলাগী থাক্তগী জি.দি.পি. তার্গেৎশিং হেঙ্গৎহন্নবগী মায়কৈদা থবক তৌগদবনি হায়না মহাক্না ফোংদোকখি। চাউখৎলক্লিবা লৈবাকশিংগী প্রোগ্রেসতা এক্সপোর্ত সেক্তর অসি মরুওইবা পোৎচং অমনি হায়না ফোংদোক্লদুনা. কেন্দ্র অমসুং রাজ্যশিংনা পর কেপিতা ইনকম হেঙ্গৎহন্নবগীদমক এক্সপোর্ত হেঙ্গৎহন্নবা মায়কৈদা থবক তৌগদবনি হায়না মহাক্না ফোংদোকখি। অৱাং-নোংপোক্কী রাজ্যশিং য়াওনা তোঙান তোঙানবা রাজ্যশিংদা এক্সপোর্তকী চাউনা ওইথোকপা লৈ হায়না মহাক্না ফোংদোকখি। রাজ্যগী থাক্তা এক্সপোর্ত প্রমোৎ তৌবা হেঙ্গৎহনবনা শেন্থোক অমসুং এম্প্লোইমেন্ত অনিমক্তা ইনোৎ পীগনি হায়না মহাক্না হায়খি। ঈশিং অসি পুন্সীগী মরুওইবা মচাক অমনি হায়না ফোংদোক্লদুনা প্রধান মন্ত্রীনা হায়খি মদুদি লাইরবশিংনা ঈশিং মতিক চানা য়োক্তুনা থম্নবা হোৎনবদা অৱাবা ওইগনি। নৌনা শেম্লবা জল শক্তি মন্ত্রালয়না ঈশিংগী অৱাবা কোকহনবদা মতেং ওইরগনি হায়না মহাক্না হায়খি। ৱাতর কঞ্জার্বেসন অমসুং মেনেজমেন্তকী মায়কৈদা মখোয়না হোৎনরিবশিং অদু মপুং ফাহন্নবা মহাক্না রাজ্যশিংদা তকশিনখি। ৱাতর কঞ্জার্বেসন অমসুং মেনেজমেন্তকী মায়কৈদা তোঙান তোঙানবা রাজ্যশিংনা হোৎনরিবশিং অদু মহাক্না থাগৎপা ফোংদোকখি। প্রধান মন্ত্রী কৃশি সিঞ্চাই য়োজনাগী মখাদা দিস্ত্রিক ইরিগেসন প্লানশিং য়াম্না চেকশিন্না পায়খৎকনি হায়না মহাক্না মখা তাখি। প্রধান মন্ত্রীনা ইকং থেংননবা কান্নগদবা খোংথাংশিং পায়খৎনবা খঙহনখি। পর দ্রোপ, মোর ক্রোপকী ইনোৎ অদু শৌগৎপা তৌবা মথৌ তাই হায়না মহাক্না হায়খি। ২০২২ ফাওবদা লৌমীশিংগী শেন্থোক শরুক অনি ওইহন্নবা কেন্দ্র সরকারগী ৱাশক অদু অমুক হন্না নীংশিংলদুনা মসিগীদমক ফিসরিজ, এনিমেল হজবেন্দরী, হোর্তিকলচর, উহৈ অমসুং মনা–মশিংদা মিৎয়েং থম্বা মথৌ তাই হায়না মহাক্না হায়খি। প্রধান মন্ত্রী–কিসান – কিসান সম্মান নীধি অমসুং অতোপ্পা লৌমীশিংগী ওইবা স্কিমশিংগী কান্নবা বেনিফিসরীশিংগী মফমদা মতম চানা ফংহন্নবা মহাক্না খঙহনখি। ফুদ প্রোসেসিং সেক্তর অসি ফুদ গ্রেন প্রদক্সনদগী হেন্না খুমাং চাউশিলহনগদবনি হায়না মহাক্না ফোংদোকখি। শোত্থরবা জিলাশিংগী মায়কৈদা চংশিল্লদুনা প্রধান মন্ত্রীনা অফবা গবর্নান্সতা মিৎয়েং থমগদবনি হায়না ফোংদোকখি। গবর্নান্সকী ফিভম ফগৎহনবনা শোত্থরবা জিলা কয়াদা থাগৎনীংঙাই ওইনা খুমাং চাউশিনহল্লে হায়না মহাক্না ফোংদোকখি। প্রধান মন্ত্রীনা হায়খি মদুদি শোত্থরবা জিলা কয়া অমদি নক্সলগী হিংশানা শোকহল্লি। নক্সলগী হিংশাগী মায়োক্তা শোক্নরিবা লানফম অসি ৱারোইশিন পুরকপগী মতাং অদু য়ৌরক্লে হায়না মহাক্না হায়খি। চাউখৎ থৌরমগী খোংথাংশিং খুমাং চাউনা চংশিনগেরা নত্ত্রগা চাং অমদা চংশিনগেরা, হিংশাবু চেকশিন্না লাকশিল্লগনি হায়না মহাক্না ফোংদোকখি। হকশেলগী লমদা প্রধান মন্ত্রীনা হায়খি মদুদি ২০২২ ফাওবদা ফংগদবা পান্দম কয়া অমা ৱাখলনুংদা থম্লে। ২০২৫ ফাওবদা তি.বি. মুথৎনবা পান্দম অদুসু মহাক্না পনখি। অয়ুশ্মান ভারতকী মখাদা হৌজিক ফাওবদা পি.এম.জে.এ.ৱাই. ইম্প্লিমেন্ত তৌদ্রিবা রাজ্যশিংবু স্কিম অসি অথুবা মতমদা পায়খৎনবা প্রধান মন্ত্রীনা তকশিনখি। হেল্থ অমসুং ৱেলনেস অসি ৱারেপ খুদিংমক্কী ফোকেল পোইন্ত ওইগদবনি হায়না মহাক্না হায়খি। প্রধান মন্ত্রীনা হায়খি মদুদি হৌজিক ঐখোয় পর্ফোমেন্স, ত্রান্সপরেন্সী অমসুং দেলিবরীগী মতিক মগুন লৈবা গবর্নান্স সিস্তেম অমগী মায়কৈদা চংশিল্লি। স্কিমশিং অমসুং ৱারেপশিং অসি মওং তানা চৎনহনবা য়াম্না মরু ওই হায়না মহাক্না ফোংদোকখি। মহাক্না নীতি আয়োগকী গবর্নিং কাউন্সিলগী মীহুৎ পুম্নমকপু সরকারনা মীয়াম্না থাজগদবা থবকশিং পায়খৎপদা মতেং পাংনবা খঙহনখি।